Nga ijye kjomà,
Jesús kijí ko̱ xi̱ta̱ ra kotáꞌyáꞌta‑la̱ ya̱ ján nangi Judea;
ya̱á tsikitsa̱jnako̱ chiba ni̱chjin nga tsatíndá xi̱ta̱.
Juan ti̱ꞌkoa̱á tíbatíndá‑te xi̱ta̱ ya̱ na̱xi̱ndá Enón,
ya̱ chrañaꞌta‑la̱ na̱xi̱ndá Salim,
ta nga̱tjì‑la̱ ya̱ i̱ꞌnde ra̱kìi̱,
ꞌñó tjín nandá;
ko̱ jñà xi̱ta̱,
ijchò‑ní nga isatíndá.
ꞌKia̱ nga ko̱kjamà kjoa̱ kìi̱,
ꞌkia̱‑ní ꞌkia̱ nga ti̱kjè nda̱yá fì jè Juan.
Jñà xi̱ta̱ ra kotáꞌyáꞌta‑la̱ Juan ko̱ jngo xi̱ta̱ judío tsakátiya‑ni kóꞌsín nga tíchja̱ kjo̱téxoma ꞌtse̱ xi̱ta̱ judío ra xkón tjín koni ꞌsín nga sítsje ijo‑la̱.
Kijí xi̱ta̱ ñánda̱ tíjna Juan,
kitsò‑la̱:
―Ji̱ maestro,
jè xi̱ta̱ ra ya̱ ijchòki̱i ya̱ ra ijngoa ndáje̱ Jordán ra kiꞌtsìi̱ ꞌén ra a̱ꞌta ꞌtse̱,
ꞌndi̱ ꞌndi̱,
ti̱ꞌkoa̱á tíbatíndá‑te;
ko̱ sabà ya̱á i̱nchifìtji̱ngi‑la̱ ngaꞌtsì xi̱ta̱.
Juan kitsó‑la̱:
―Jngo xi̱ta̱,
ni̱mé ra ma ꞌse̱‑la̱,
tsa mì jè sabà Nainá tsjá‑la̱.
Jiòn sabá inaꞌyá‑ná jiòn ꞌkia̱ nga ko̱ꞌsín kíxin‑no,
nga mì tsa ꞌa̱n jiàa̱n ra Cristo;
tà tje̱n inikasén ítjòn‑na ra ꞌa̱n ra a̱ꞌta ꞌtse̱ jè.
Ya̱ ñánda̱ bixan xi̱ta̱,
jè itsabáꞌñó chjo̱ón jè xi̱ta̱ ꞌxi̱n ra bixan;
ko̱ jè xi̱ta̱ ra nda báko̱ ra ya̱ síjnaꞌta chraña‑la̱,
ta ꞌnchré‑ní,
ko̱ ꞌñó matsja‑la̱ ꞌkia̱ nga chja̱ jè xi̱ta̱ ꞌxi̱n ra bixan.
ꞌKoa̱á ti̱ꞌsín ꞌñó matsja‑la̱ inìma̱‑na̱ nga ꞌnchrèe̱ kjoa̱ ra tíꞌsín ra jè.
Machjeén‑ní nga isa̱ ꞌñó ꞌnga katijna ra jè,
ko̱ ꞌa̱n isa̱ nangi kóti̱jnaa̱.
’Jè ra ngajmi nchrabá‑ni,
jè tíjna ítjòn‑la̱ ngaꞌtsì xi̱ta̱.
Ko̱ jè ra i̱ a̱ꞌta nangi ꞌtse̱,
xi̱ta̱ i̱sàꞌnde‑ní,
ko̱ jñà chja̱ kjoa̱ ra ma i̱ a̱ꞌta nangi.
Tanga jè ra ngajmi nchrabá‑nì,
jé batéxoma‑la̱ ngaꞌtsì xi̱ta̱,
ko̱ ꞌkoa̱á ꞌsín tsjá ꞌén‑la̱ mé ra kijtse ko̱ mé ra kiíꞌnchré;
tanga ni̱yá ra makjiín‑la̱ koni ꞌsín tsò.
Tanga jè xi̱ta̱ ra makjiín‑la̱ ꞌén ra chja̱ jè ra ngajmi nchrabá‑ni,
jé síkixi̱yanda india‑ni ꞌén nga jè Nainá,
ngi ꞌén kixi̱í ra chja̱;
nga̱ jè ra ngi Nainá isìkasén,
ꞌén‑la̱ Nainá chja̱;
nga̱ jè Nainá tsjá‑la̱ Inìma̱ Tsje‑la̱ ko̱ mì kì chi̱ba̱ tjín‑la̱ kóꞌki kjo̱nda tji̱ko̱.
Jè Nainá tsjakeé jè Iꞌndí‑la̱,
ko̱ jè isìnga̱tsja ijye ta mé kjoa̱‑nioo̱.
Jè ra makjiín‑la̱ koni tsò ꞌén ra chja̱ Iꞌndí‑la̱ Nainá,
tjín‑la̱ kjo̱binachon ra mì feheꞌta;
tanga jè ra mì kì makjiín‑la̱,
mì kì ꞌse̱‑la̱ kjo̱binachon ra̱kìi̱;
jé ska̱nè‑la̱ kjo̱hiꞌin ra jè Nainá tsjá skanda tà mé ni̱chjin‑nioo̱.